Document ID: 31989R0439

*****
ΚΑΝΟΝΙΣΜΟΣ (ΕΟΚ) αριθ. 439/89 ΤΗΣ ΕΠΙΤΡΟΠΗΣ
της 22ας Φεβρουαρίου 1989
που τροποποιεί τον κανονισμό (ΕΟΚ) αριθ. 411/88 σχετικά με τη μέθοδο και τα επιτόκια που εφαρμόζονται για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1987 σχετικά με τους γενικούς κανόνες που αφορούν τη χρηματοδότηση των παρεμβάσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων (1), όπως τροποποιήθηκε τελευταία από τον κανονισμό (ΕΟΚ) αριθ. 2050/88 (2), και ιδίως το άρθρο 5,
Εκτιμώντας:
ότι το άρθρο 5 πρώτο εδάφιο του κανονισμού (ΕΟΚ) αριθ. 1883/78 προβλέπει τον καθορισμό, για την Κοινότητα, ενιαίου επιτοκίου που είναι αντιπροσωπευτικό των πραγματικών επιτοκίων επιβάρυνσης·
ότι το δεύτερο εδάφιο του εν λόγω άρθρου παρέχει στην Επιτροπή τη δυνατότητα να ορίσει το ενιαίο επιτόκιο σε χαμηλότερο επίπεδο από το αντιπροσωπευτικό μέχρι το 1992· ότι η Επιτροπή έκανε χρήση αυτής της δυνατότητας ορίζοντας το ενιαίο επιτόκιο σε 7 % από το 1986· ότι δεδομένης της εξέλιξης των επιτοκίων στα κράτη μέλη, αποδεικνύεται αναγκαία η αύξηση του επιτοκίου·
ότι, σύμφωνα με το άρθρο 5 δεύτερο εδάφιο του κανονισμού (ΕΟΚ) αριθ. 1883/78, η Επιτροπή έχει τη δυνατότητα να καθορίζει το ενιαίο επιτόκιο σε κατώτερο επίπεδο για τα κράτη μέλη που έχουν έξοδα από τόκους μικρότερα από εκείνα που προκύπτουν από την εφαρμογή του ενιαίου επιτοκίου για τον υπολογισμό των εξόδων χρηματοδότησης·
ότι οι προϋποθέσεις που αναφέρονται στο εν λόγω άρθρο 5 πληρούνται στην περίπτωση ορισμένων κρατών μελών· ότι, πράγματι, επιτόκια χαμηλότερα από το επίπεδο του ενιαίου επιτοκίου διαπιστώθηκαν σ' αυτά τα κράτη μέλη από το 1986·
ότι πρέπει να καθοριστεί για τα εν λόγω κράτη μέλη το ειδικό επιτόκιο, που πρέπει να εφαρμοστεί σ' αυτά από την 1η Ιανουαρίου 1989, και να τροποποιηθεί ανάλογα ο κανονισμός (ΕΟΚ) αριθ. 411/88 της Επιτροπής (3)·
ότι η επιτροπή του ΕΓΤΠΕ δεν διατύπωσε γνώμη στην προθεσμία που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 411/88 τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
«Άρθρο 3
Το επιτόκιο που αναφέρεται στο άρθρο 5 του κανονισμού (ΕΟΚ) αριθ. 1883/78 καθορίζεται σε 7,7 %.»
2. Στο άρθρο 4, η παράγραφος 2 αντικαθίσταται από το ακόλουθο κείμενο:
«2. Για την περίοδο από την 1η Ιανουαρίου έως τις 30 Σεπτεμβρίου 1989, το ειδικό επιτόκιο καθορίζεται σε:
- 6 % για τη Γερμανία,
- 6,5 % για την Ολλανδία και το Λουξεμβούργο.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Φεβρουαρίου 1989.

Labels: 2
15
4